Helsepedagogikk

Helsepedagogikk er et begrep som omhandler læring, undervisning og veiledning innen helse. Helsepedagogikk anvendes innen spesialist- og kommunehelsetjenesten, rehabilitering samt forebyggende og helsefremmende arbeid. Fagområdet helsepedagogikk henter kunnskap fra blant annet helse- og sosialfag, pedagogikk, psykologi, filosofi, sosialfag, sosialantropologi og sosiologi.

En helsepedagogisk tilnærming til pasienter, brukere og pårørende innebærer å gi emosjonell og sosial støtte, kunne legge til rette for at de skal oppnå økt kunnskap om egen helse og bidra til mestring i helseutfordringer. Man må ha kunnskaper og ferdigheter i brukermedvirkning og i hvordan man formidler kunnskap om helse og sykdom tilpasset den enkeltes behov slik at det styrker den enkeltes helsekompetanse. For å kunne møte behovene for informasjon, undervisning og veiledning i helse- og omsorgstjenesten er helsepedagogisk kompetanse helt avgjørende. For at helsepersonell skal kunne gi pasienter og brukere et godt utbytte av lærings- og mestringstilbud virker de mest sentrale kompetanseområdene å være kunnskaper og ferdigheter knyttet til gruppeledelse, medisinsk fagkunnskap om diagnose og behandling, kommunikasjon, mestring og mestringsstrategier, pedagogikk og personlige egenskaper og holdninger.

 Forankring i lovverk og statlige føringer 

 Lov om spesialisthelsetjenesten (1999) sier at pasient- og pårørendeopplæring er en av sykehusets oppgaver.
 St.meld. nr. 47 (2008-2009) Samhandlingsreformen — Rett behandling – på rett sted – til rett tid ga kommunene ansvaret for å drive lokal lærings- og mestringsvirksomhet.
 Lov om kommunale helse- og omsorgstjenester (2011) sier av kommunene skal tilrettelegge for mestring av sykdom, skade, lidelse og nedsatt funksjonsevne og sikre at pasient, bruker og pårørende får nødvendig opplæring.
 Pasientene har fått styrket sin rett for opplæring i kommunen gjennom Lov om pasient- og brukerrettigheter (1999) mens Lov om helsepersonell (1999) gir helsepersonell i kommunen plikt til å bidra til denne opplæringen.
 I Forskrift om felles rammeplan for helse- og sosialfagutdanninger (2017) er det bestemt at alle de helse- og sosialfaglige bachelorutdanningene skal styrke framtidige profesjonsutøveres helsepedagogiske kompetanse.

Innen antroposofi er helsepedagogikk også navnet på en egen terapiform, se camphill. Helsepedagogikk må ikke forvekles med medisinsk pedagogikk.

 Referanser 

 Kilder 

 Vågan, André (red.) (2022). Helsepedagogiske metoder – teori og praksis. Oslo: Gyldendal. ISBN 978-82-05-52373-9

 Eksterne lenker 

Kategori:Medisinsk- og helsefaglig pedagogikk